Só bly jy wakker op die pad | rooi rose Só bly jy wakker op die pad | rooi rose
Só bly jy wakker op die pad
’n Wakker bestuurder kan ongelukke – selfs noodlottige ongelukke – voorkom. Hier is praktiese wenke om te sorg dat jy wakker bly.
Só bly jy wakker op die pad deur Mariette Snyman. Foto’s Pexels
Baie van ons skuif agter die wiel in sonder om twee keer te dink, maar die eerste voorwaarde vir veiligheid op die pad is ’n wakker brein. As bestuurder neem jy honderde klein besluite wat jou veiligheid – en dié van jou passasiers en ander padgebruikers – beïnvloed. Lomerigheid laat jou stadiger reageer en kortwiek jou goeie oordeel. Dit spel gevaar.
1. Vra daardie vraag!
Vra jou gereeld af: Is ek regtig wakker?
Die verskil tussen ’n bestuurder wat besef hoe belangrik dit is om ’n kragtige enjin oordeelkundig deur die verkeer te stuur, en een wat ’n salige lamheid sonder meer aanvaar, kan die verskil tussen lewe en dood beteken.
2. Ken die gevaartekens
Die volgende waarsku jou dat jy nie optimaal konsentreer nie:
Swaar ooglede of die ervaring dat jy sukkel om te fokus
Jy gaap of vryf jou oë
Jou kop word swaar
Jou aandag is nie by die hier en nou nie, of jy dagdroom
Jy het ’n verkeersteken of afrit misgekyk
Jy beland op die skouer van die pad, of ry te na aan die motor voor jou
Jy raak rusteloos en geïrriteerd
3. Reageer op die gevaartekens
Sodra jy besef jy raak vaak, kan jy:
Iemand anders vra om te bestuur
’n Breek vat, of dit nou ’n ete is of selfs om ’n oorslaapplek te vind
’n Uiltjie knip – natuurlik op ’n veilige plek
Lees ook: Vakansiewenke vir ouers met klein kinders
4. Voorkoming is beter as genesing
Sorg dat jy die nag voor jy bestuur ’n goeie nagrus kry. As dit nie moontlik is nie, kan ’n power nap van 20 minute inwerk voor jy die pad vat.
Volgens oorsese navorsing bereik slaapverwante ongelukke tussen 02h00 en 06h00 en tussen 14h00 en 16h00 ’n hoogtepunt. Neem dit in ag wanneer jy jou reisbeplanning doen
Beplan om elke twee ure of 200km stil te hou en te rus, of laat iemand die stuur oorneem
Vermy alle alkohol, ook die aand voor jy ry
Sorg dat jou padkos wakkerblykos is. Bly weg van happies en vloeistowwe met ’n hoë suikerinhoud het wat jou energie later skerp sal laat daal – energiedrankies val ook in hierdie kategorie. Moenie so vinnig of soveel eet dat “magies vol ogies toe” ’n kwessie is nie. Biltong, neute en sade wat energie bestendig vrystel, is die wenresep
Help jou sintuie wakker bly deur heeltyd die stimuli te verander: draai die vensters af vir vars lug, skakel die lugversorging aan, spring tussen radiostasies en speel met die volume. Vermy ook kruisspoedreëling (cruise control) sodat die rit nie te eentonig raak nie.
Die beweging van jou kake en stembande as jy sing, kou of praat is willekeurige bewegings wat bloed na jou kop laat vloei en help om jou wakker te hou. As jy ’n reismaat het, gesels of speel ’n padspeletjie soos Windpomp!, Liriekeraai of karkrieket. As jy op jou eie reis is ’n saamsing-speellys ’n uitstekende plan.
Bronne: When: the scientific secrets of perfect timing deur Daniel H. Pink, www.LekkeSlaap.co.za en www.sleepfoundation.org